UMI บวก 4% หลังควัก 140 ลบ. ผนึก “กรีนเยลโล่” ตั้งเครื่องผลิตไฟฟ้า 4 MW หวังลดค่าใช้จ่าย
UMI บวก 4% หลังควัก 140 ลบ. ลงนามสัญญาซื้อขายไฟฟ้า จาก “กรีนเยลโล่” ซึ่งจะทำการเปลี่ยนหลังคากระเบื้องของโรงงานเป็น Metal Sheet พร้อมตั้งเครื่องผลิตไฟฟ้า 4 MW หวังลดค่าใช้จ่ายกว่า 100 ลบ. 
19 ต.ค. 2564

ผู้สื่อข่าวรายงานว่าวันนี้ (19 ต.ค. 2564) ราคาหุ้นบริษัท สหโมเสคอุตสาหกรรม จำกัด (มหาชน) หรือ UMI ณ เวลา 11:06 น. อยู่ที่ระดับ 1.88 บาท เพิ่มขึ้น 0.08 บาท หรือ 4.44% โดยทำจุดสูงสุดที่ 1.94 บาท และทำจุดต่ำสุดที่ 1.79 บาท ด้วยมูลค่าการซื้อขาย 128.24 ล้านบาท

ทั้งนี้ราคาหุ้น UMI ที่ปรับตัวขึ้นมาบนกระดานนั้นเนื่องจาก นางสาวปวีณา เหล่าวิวัฒน์ ประธานกรรมการบริหาร พร้อมด้วยนายสมบูรณ์ อุรานุกูล กรรมการผู้จัดการ UMI ร่วมลงนามในสัญญาซื้อขายไฟฟ้าจากการผลิตไฟฟ้าพลังงานแสงอาทิตย์กับ มิสเตอร์ แฟรงค์ ฌอง อานา-ทอล คลุค ประธานเจ้าหน้าที่บริหาร บริษัท กรีนเยลโล่ (ไทยแลนด์) จำกัด ด้วยงบลงทุนกว่า 140 ล้านบาท โดยมีผู้บริหารของทั้ง 2 ฝ่ายร่วมเป็นสักขีพยาน
โดยทางบริษัทกรีนเยลโล่ (ไทยแลนด์) จำกัด จะทำการเปลี่ยนหลังคากระเบื้องของโรงงาน UMI เป็น Metal Sheet พร้อมติดตั้งอุปกรณ์การผลิตไฟฟ้า ขนาด 4 เมกะวัตต์ ซึ่งจะทำให้ประหยัดค่าใช้จ่ายประมาณ 100 ล้านบาทตลอดสัญญา และเป็นการรักษาสิ่งแวดล้อมให้สอดคล้องกับนโยบายพลังงานสะอาดในปัจจุบัน
 